Wir svn hohen mv̊t enpfahen
Wir svn hohen mv̊t enpfahen·
beide frowen vnd man·
truren dv solt von mir gahen·
sit dc ich gesehen han·
des vil liehten meien schin·
wan hoͤrt in den ǒwen singen· dú vil kleinú vogellin·

Dú vroͤwent sich der spilnden svnnen·
swa si vor dem berge vf gat·
wc gelichet sich der wunnen·
da ein rose in tǒwe stat·
nieman danne ein schoͤnes wib·
dú mit rehter wibes gvͤte wol kan zieren irn lib·

Lieb dc hebt sich in den ǒgen·
vnd gat in dc herze min·
so sprichet lieb zeliebe tǒgen·
lieb wan solt ich bi dir sin·
disú liet dú hat gesvngen in vor dem walde ein vogellin·

Deutsche Philologie
Deutschland
13. Jahrhundert
Mittelhochdeutsch
Versdichtung
Codex Manesse